CELEX: 32010D0424(13)
Language: da
Date: 2009-06-12 00:00:00
Title: Afgørelse nr. U3 af 12. juni 2009 om rækkevidden af udtrykket delvis arbejdsløshed i forbindelse med de i artikel 65, stk. 1, i Europa-Parlamentets og Rådets forordning (EF) nr. 883/2004 omhandlede arbejdsløse (Tekst af relevans for EØS og for EF/Schweiz-aftalen)

24.4.2010   
            
            
               DA
            
            
               Den Europæiske Unions Tidende
            
            
               C 106/45
            
         AFGØRELSE Nr. U3
   af 12. juni 2009
   om rækkevidden af udtrykket »delvis arbejdsløshed« i forbindelse med de i artikel 65, stk. 1, i Europa-Parlamentets og Rådets forordning (EF) nr. 883/2004 omhandlede arbejdsløse
   (Tekst af relevans for EØS og for EF/Schweiz-aftalen)
   2010/C 106/13
   DEN ADMINISTRATIVE KOMMISSION FOR KOORDINERING AF SOCIALE SIKRINGSORDNINGER HAR —
   under henvisning til artikel 72, litra a), i Europa-Parlamentets og Rådets forordning (EF) nr. 883/2004 af 29. april 2004 om koordinering af de sociale sikringsordninger (1), i henhold til hvilken den har til opgave at behandle ethvert administrativt spørgsmål eller fortolkningsspørgsmål, der opstår i forbindelse med bestemmelserne i forordning (EF) nr. 883/2004 og Europa-Parlamentets og Rådets forordning (EF) nr. 987/2009 af 16. september 2009 om de nærmere regler til gennemførelse af forordning (EF) nr. 883/2004 om koordinering af de sociale sikrigsordninger (2),
   under henvisning til artikel 65, stk. 1, i forordning (EF) nr. 883/2004, og
   ud fra følgende betragtninger:
   
               (1)
            
            
               I artikel 65, stk. 2, i forordning (EF) nr. 883/2004 er fastsat en bestemmelse, som for fuldtidsledige afviger fra det generelle princip om lex loci laboris i nævnte forordnings artikel 11, stk. 3, litra a).
            
         
               (2)
            
            
               Kriterierne for afgørelsen af, om en person skal betragtes som delvis arbejdsløs eller helt arbejdsløs i henhold til artikel 65, stk. 1 og 2, i forordningen, skal være ensartede og gælde på fællesskabsplan. Denne afgørelse kan ikke træffes på grundlag af kriterier i national ret.
            
         
               (3)
            
            
               Eftersom praksis i de nationale sociale sikringsinstitutioner i de forskellige medlemsstater har givet anledning til fortolkningsforskelle, når det gælder afgørelsen af, hvilken type arbejdsløshed der er tale om, er det nødvendigt at præcisere rækkevidden af den nævnte artikel således, at der fastsættes ensartede og afbalancerede kriterier for de nævnte institutioners anvendelse heraf.
            
         
               (4)
            
            
               I henhold til artikel 65, stk. 2, i forordning (EF) nr. 883/2004 får en fuldtidsledig, som ikke længere har nogen tilknytning til den kompetente medlemsstat, udbetalt ydelser ved arbejdsløshed af institutionen på bopælsstedet.
            
         
               (5)
            
            
               Afgørelsen af, hvorvidt der eksisterer eller er opretholdt en forbindelse til et arbejdsforhold, er udelukkende baseret på den nationale lovgivning i beskæftigelseslandet.
            
         
               (6)
            
            
               Beskyttelsen af de arbejdsløse, som er formålet med artikel 65 i forordningen, opnås ikke, hvis en person, som fortsat er beskæftiget i samme virksomhed i en anden medlemsstat end den, hvor den pågældende er bosat — også når beskæftigelsen er suspenderet — alligevel betragtes som fuldtidsledig, hvilket ville betyde, at den pågældende skulle henvende sig til institutionen på bopælsstedet for at få ydelser ved arbejdsløshed.
               Beslutningen i sagen er truffet på de i artikel 71, stk. 2, i forordning (EF) nr. 883/2004 fastsatte betingelser —
            
         TRUFFET FØLGENDE AFGØRELSE:
   
               1.
            
            
               Ved anvendelsen af artikel 65, stk. 1, i forordning (EF) nr. 883/2004 bestemmes typen af arbejdsløshed, dvs. fuldtidsarbejdsløshed eller delvis arbejdsløshed, af, om der eksisterer et arbejdsforhold mellem parterne eller ej, og ikke af varigheden af en eventuel midlertidig afbrydelse af arbejdstagerens beskæftigelse.
            
         
               2.
            
            
               Hvis en arbejdstager fortsat er beskæftiget i en virksomhed i en anden medlemsstat end den stat, hvor den pågældende er bosat, og arbejdstagerens beskæftigelse suspenderes, betragtes vedkommende som delvis arbejdsløs, eftersom den pågældende til enhver tid kan genoptage sin beskæftigelse, og de tilsvarende ydelser skal udbetales af den kompetente institution i beskæftigelseslandet i overensstemmelse med artikel 65, stk. 1, i forordning (EF) nr. 883/2004.
            
         
               3.
            
            
               Hvis en arbejdstager ikke længere har en tilknytning til beskæftigelseslandet i form af et arbejdsforhold (f.eks. fordi arbejdskontrakten er blevet opsagt eller er udløbet), betragtes vedkommende som fuldtidsledig i overensstemmelse med artikel 65, stk. 2, i forordning (EF) nr. 883/2004, og ydelserne skal udbetales af institutionen på bopælsstedet.
            
         
               4.
            
            
               Hvis en selvstændig erhvervsdrivende ikke udøver erhvervsmæssig virksomhed i beskæftigelseslandet, betragtes vedkommende som fuldtidsledig i overensstemmelse med artikel 65, stk. 2, i forordning (EF) nr. 883/2004, og ydelserne skal udbetales af institutionen på bopælsstedet.
            
         
               5.
            
            
               Denne afgørelse offentliggøres i Den Europæiske Unions Tidende. Den finder anvendelse fra datoen for ikrafttrædelsen af forordning (EF) nr. 987/2009.
            
         
      
         Gabriela PIKOROVÁ
         
            Formand for Den Administrative Kommission
         
      
   
   
      (1)  EUT L 166 af 30.4.2004, s. 1.
   
      (2)  EUT L 284 af 30.10.2009, s. 1.